
Permetszer degradációja környezetbarát módszerrel

Kulcsszavak: penkonazol, TiO2, heterogén fotokatalízis, fotolízis, nagyhatékonyságú oxidációs eljárások
Az egyre növekvő gyümölcstermesztés fenntartása érdekében napjainkban különféle
permetszerek kerülnek forgalomba. A fungicidek közé tartozó penkonazol a gyümölcsök
gombás fertőzéseinek megakadályozására szolgál. A természetben degradálódhat a
napfény által, a keletkező intermedierek környezeti problémákat okozhatnak. A
penkonazol bejuthat a vízbázisokba is, felboríthatja az ott lejátszódó biokémiai
körfolyamatokat. A hagyományos víztisztítási módszerekkel a gombaölőszer kivonása a
vizekből nehézkesnek bizonyult, ezért új, hatékony megoldásokat kell keresni.
A penkonazol lebontását környezetbarát módszerrel, a nagyhatékonyságú oxidációs
eljárások közé tartozó heterogén fotokatalízissel vizsgáltam aerob és anaerob
körülmények között. A lejátszódó folyamatok nyomon követése céljából a bevilágított
minták fényelnyelését spektrofotométerrel rögzítettem, mértem az oldatok pH-ját,
meghatároztam a szervetlen köztitermékek mennyiségének időbeli változását, valamint a
modellvegyület koncentrációjának folyadékkromatográfiás meghatározására is sor került.
Vibrio fischeri mélytengeri baktériumokkal követtem nyomon a kezelt minták
toxicitásának változását.
A mineralizáció hatékonyságának növelése céljából a fotokémiai eljárást ózonizációval
kombináltam.
A kereskedelmi forgalomban kapható készítmény (TOPAS 100 EC) fotokémiai bomlását
is részletesen tanulmányoztam. Feltártam, hogy a különböző adalékanyagok hogyan
befolyásolják a hatóanyag, a penkonazol átalakulását.



